ai4bharat/Pralekha huggingface dataset:
இளைஞர் நலன் மற்றும் விளையாட்டு அமைச்சகம்
மாரியப்பன் தங்கவேலு உள்ளிட்ட வீரர்களுக்கு விளையாட்டு அமைச்சகம் பதக்கங்களை வழங்கியது, மத்திய விளையாட்டுத்துறை அமைச்சர் நிகழ்வில் பங்கேற்றார்
தில்லியில் உள்ள அசோகா ஹோட்டலில் இன்று நடைபெற்ற விழாவில் கடந்த ஆண்டு தேசிய விளையாட்டு விருதுகளை வென்ற அனைவருக்கும் விளையாட்டு அமைச்சகம் பதக்கங்களை வழங்கியது.
தேசிய விளையாட்டு விருதுகள் 2020-ன் அனைத்து வெற்றியாளர்களும் ஏற்கனவே ரொக்க விருதுகளைப் பெற்றிருந்தனர், ஆனால், கொவிட்-19 பெருந்தொற்று காரணமாக காணொலி வாயிலாக கடந்த ஆண்டு விளையாட்டு விருதுகள் விழா நடைபெற்றபோது அவர்களால் கோப்பைகள் மற்றும் சான்றுகளை பெற்றுக்கொள்ள முடியவில்லை.
மத்திய இளைஞர் நலன் மற்றும் விளையாட்டுத் துறை அமைச்சர் திரு அனுராக் தாக்கூர் மற்றும் விளையாட்டு செயலாளர் திருமதி சுஜாதா சதுர்வேதி, இளைஞர் நலன் செயலாளர் திருமதி உஷா சர்மா மற்றும் அமைச்சகம் மற்றும் இந்திய விளையாட்டு ஆணையத்தின் இதர அதிகாரிகள் இந்நிகழ்ச்சியில் பங்கேற்றனர்.
2020 ஆகஸ்ட் 29 அன்று, 5 ராஜீவ் காந்தி கேல் ரத்னா மற்றும் 27 அர்ஜுனா விருதுகள் உட்பட மொத்தம் 74 தேசிய விளையாட்டு விருதுகளை விளையாட்டு அமைச்சகம் வழங்கியது. திங்கட்கிழமை நடைபெற்ற விழாவில், கேல் ரத்னா விருது பெற்ற ராணி ராம்பால், வினேஷ் போகட் மற்றும் மாரியப்பன் தங்கவேலு ஆகியோரும் லோவ்லினா போர்கோஹைன், இஷாந்த் சர்மா, அதானு தாஸ், சாத்விக் சாய்ராஜ் ராங்கி ரெட்டி, சிராக் சந்திரசேகர் ஷெட்டி உள்ளிட்ட பலரும் கலந்து கொண்டனர்.
விருது பெற்றவர்களிடம் உரையாடிய திரு அனுராக் தாக்கூர், "பல ஆண்டுகள் அர்ப்பணிப்பு மற்றும் கடின உழைப்புக்குப் பிறகு விளையாட்டு வீரர்களால் பெறப்படும் ஒரு மதிப்புமிக்க விருது தேசிய விளையாட்டு விருதுகள் ஆகும். விருது பெற்ற அனைவருக்கும், அவர்களின் எதிர்கால முயற்சிகளுக்கும் வாழ்த்துகள். விருது பெற்றவர்களின் பயணம் இத்துடன் முடிவடையாது, சாதிக்க வேண்டியது இன்னும் நிறைய இருக்கிறது, திறமையான விளையாட்டு வீரர்களைத் தேடி, அவர்களை வளர்த்தெடுத்து, சர்வதேச அளவில் பதக்கம் வெல்லும் திறன் கொண்டவர்களாக மாற்ற வேண்டும். எனவே, எதிர்காலத்தில் இந்தியாவுக்காக பதக்கங்களை வெல்லக்கூடிய குறைந்தது ஐந்து விளையாட்டு வீரர்களையாவது செம்மைப்படுத்தி பயிற்சி அளிக்க வேண்டும் என்று உறுதிமொழி எடுக்குமாறு அனைத்து விளையாட்டு வீரர்களையும் கேட்டுக்கொள்கிறேன்,” என்றார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1768604
பாதுகாப்பு அமைச்சகம்
ஜூலை 17 முதல் 31 வரை இந்திய- மங்கோலிய கூட்டு ராணுவப் பயிற்சி
43 வீரர்கள் அடங்கிய இந்திய ராணுவக் குழு இன்று மங்கோலியா புறப்பட்டது. ஜூலை 17 முதல் 31 வரை மங்கோலியா நாட்டின் உலாந்பாதரில் நடைபெறும் “நோமேடிக் எலிஃபன்ட்-23” என்ற 15-வது கூட்டு ராணுவப் பயிற்சியில் இந்தக் குழு பங்கேற்கும். இந்த வருடாந்திர கூட்டுப் பயிற்சி, மங்கோலியாவிலும், இந்தியாவிலும், மாறி மாறி நடைபெறுகிறது.
மங்கோலிய ஆயுதப்படையின் 084 பிரிவு மற்றும் இந்திய ராணுவத்தின் ஜம்மு காஷ்மீர் லைட் காலாட்படை பிரிவு வீரர்கள் கூட்டுப் பயிற்சியில் கலந்து கொள்வார்கள். இதற்காக ஜூலை 16-ஆம் தேதி இந்திய விமானப் படையின் சி -17 விமானத்தில் இந்திய ராணுவக் குழு உலாந்பாதர் புறப்பட்டது. இரு நாட்டுப் படைகளுக்கு இடையே நேர்மறையான ராணுவ உறவை கட்டமைப்பது, சிறந்த நடைமுறைகளைப் பகிர்ந்து கொள்வது, நல்லுறவு மற்றும் நட்பை மேம்படுத்துவது முதலியவை இந்த பயிற்சியின் நோக்கமாகும். ஐக்கிய நாடுகள் சபை ஆணையின் கீழ் மலைப்பகுதிகளில் தீவிரவாத எதிர் தாக்குதல் நடவடிக்கைகளில் கவனம் செலுத்துவது இதன் முக்கிய கருப்பொருளாகும்.
பிராந்தியப் பாதுகாப்பு மற்றும் ஒத்துழைப்பில் இந்தியாவும் மங்கோலியாவும் பகிரப்பட்ட உறுதிப்பாட்டைக் கொண்டுள்ளன. இரு நாடுகளுக்கு இடையே உள்ள இரு தரப்பு உறவை வலுப்படுத்தும் வகையில் இந்திய ராணுவத்திற்கும், மங்கோலிய ராணுவத்திற்கும் இடையேயான பாதுகாப்பு ஒத்துழைப்பில் இந்தக் கூட்டு ராணுவப் பயிற்சி மேலும் ஒரு முக்கிய நிகழ்வாக அமையும்.
பிரதமர் அலுவலகம்
2018 ஜூலை 7 அன்று பிரதமர் ராஜஸ்தான் செல்கிறார்
பிரதமர் திரு. நரேந்திர மோடி 2018 ஜுலை 7 அன்று, ராஜஸ்தான் மாநிலத்திலுள்ள ஜெய்பூருக்குச் செல்கிறார்.
மிகப் பெரிய பொதுக்கூட்டம் ஒன்றில், இந்திய அரசு மற்றும் ராஜஸ்தான் அரசு ஆகியவற்றின் திட்டங்களால் பயன் பெற்ற 12 பயனாளிகளின் அனுபவங்கள் கொண்ட ஒலி – ஒளி காட்சி ஒன்றைப் பிரதமர் பார்வையிடுவார். ராஜஸ்தான் முதல்வர் திருமதி வசுந்தரா ராஜே இந்த நிகழ்ச்சியை வழங்குவார்.
இந்தத் திட்டங்கள் பின்வருமாறு :
- பிரதம மந்திரி உஜ்வாலா திட்டம்
- பிரதம மந்திரி முத்ரா திட்டம்
- பிரதம மந்திரி ஆவாஸ் திட்டம்
- திறன் இந்தியா
- ராஷ்ட்ரிய பால ஸ்வஸ்திய செயல்திட்டம்
- முக்கிய மந்திரி ராஜ்ஸ்ரீ திட்டம்
- பாமஷா ஸ்வத்யா பீமா திட்டம்
- முக்கிய மந்திரி ஜல் ஸ்வலாம்பன் அபியான்
- ஷ்ராமிக் கல்யாண் கார்ட்
- முக்கிய மந்திரி பலான்ஹார் திட்டம்
- சத்ரா ஸ்கூட்டி விதாரண் திட்டம்
- தீன் தயாள் உபாத்யாய வரிஷித் நாக்ரிக் தீர்த்த யாத்திரை திட்டம்
பிரதமர் ரூ. 2,100 கோடி செலவிலான பதிமூன்று நகர்ப்புற உள்கட்டமைப்புத் திட்டங்களுக்கு அடிக்கல் நாட்டவுள்ளார். இந்தத் திட்டங்களில் முக்கியமானவை பின்வருமாறு :
- உதய்ப்பூர் கோட்டை நகர ஒருங்கிணைந்த உள்கட்டமைப்பு
- அஜ்மீருக்கான உயர்சாலைத் திட்டம்
- அஜ்மீர், பில்வாரா, பிஹானிர், ஹனுமன் காட், சிகார், மவுண்ட் அபு ஆகியவற்றுக்கான குடிநீர் வழங்கல் மற்றும் கழிவுநீர் திட்டங்கள்
- தோல்புர், நகார், அல்வர், ஜோத்பூர் ஆகியவற்றின் மேம்பாடு
- தசரா மைதானம் 
பிரதமர் பொதுக்கூட்டத்திலும் உரையாற்றுகிறார்.
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
கால்நடை வளர்ப்பு உள்கட்டமைப்பு மேம்பாட்டு நிதி
தமிழகத்தில் இருந்து 31 பேர் விண்ணப்பித்ததில் 10 பேர் தேர்வு
கால்நடை வளர்ப்பு உள்கட்டமைப்பு மேம்பாட்டு நிதியின் கீழ், கால்நடை வளர்ப்பு மற்றும் பால்வளத்துறை, விவசாயிகள் மற்றும் தொழில்முனைவோருக்கு உதவி வருகிறது.
இத்திட்டத்தின் கீழ் ஓராண்டு காலத்தில் பின்வரும் சாதனைகள் நிகழ்த்தப்பட்டுள்ளன.
7.7 லட்சம் மெட்ரிக்டன் திறன் கொண்ட பால் பதப்படுத்தும் நிலையத்தின் மூலம் 2035 பேருக்கு வேலைவாய்ப்பு உருவாக்கப்பட்டுள்ளது. இதன் மூலம் 41,000 விவசாயிகள் பயனடைந்துள்ளனர்.
24 லட்சம் மெட்ரிக் டன் திறன் கொண்ட கால்நடை தீவன நிலையம் உருவாக்கப்பட்டுள்ளது. இதன் மூலம் 4,477 பேர் வேலைவாய்ப்பு பெற்றுள்ளனர்.
4.35 லட்சம் மெட்ரிக் டன் திறன் கொண்ட இறைச்சி பதப்படுத்தும் தொழிற்சாலை மூலம் 795-க்கும் மேற்பட்டோருக்கு வேலை வாய்ப்பு கிடைக்கும் என எதிர்பார்க்கப்படுகிறது.
இந்த நிதி மத்திய அரசால் வழங்கப்படுவதால் மாநிலங்களுக்கென நிதி ஒதுக்கப்படுவதில்லை.
இந்த நிதியைப் பெறுவதற்கான விண்ணப்பங்கள் அளித்தவர்கள் பட்டியலில் தமிழ் நாட்டில் இருந்து 31 பேர் இடம் பெற்றுள்ளனர். இதில் 10 பேர் தகுதியானவர்கள் என தேர்வு செய்யப்பட்டுள்ளனர்.
மக்களவையில் மத்திய மீன்வளம், கால்நடை வளர்ப்பு மற்றும் பால்வளத்துறை அமைச்சர் திரு பர்ஷோத்தம் ருபலா எழுத்து மூலம் அளித்த பதிலில் இத்தகவல் இடம் பெற்றுள்ளது.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
பொதுமக்களின் குறைகளை உடனடியாகத் தீர்க்கும் வகையில் ஆன்லைன் கண்காணிப்புத் தகவல் பலகையை டாக்டர். ஜிதேந்திர சிங் தொடங்கிவைத்தார்
நிர்வாகச் சீர்திருத்தம் மற்றும் பொதுமக்கள் குறைதீர்ப்புத்துறை உருவாக்கிய ஆன்லைன் தகவல் பலகையை புதுதில்லியில் இன்று , மத்திய பணியாளர் நலன், பொதுமக்கள் குறைதீர்ப்பு மற்றும் ஓய்வூதியத்துறை இணையமைச்சர்  டாக்டர் ஜிதேந்திர சிங் தொடங்கி வைத்தார். பொதுமக்களின் குறைகளுக்கு உடனடியாகத் தீர்வுக் காண்பதையும், நடைமுறைச் சீர்திருத்தங்களின் முன்னேற்றத்தை அவ்வப்போது ஆய்வு செய்வதையும், இந்தத் தகவல் பலகை கண்காணிக்கும். நடைமுறைச் சீர்திருத்தங்கள் மற்றும் அவற்றின் கண்காணிப்பு அளவுகள் உள்ளிட்டவை தகவல் பலகையில் அறிவிக்கப்படும். இத்தகைய சீர்திருத்தங்களைச் செயல்படுத்துவதைக் கண்காணிக்கச் சம்பந்தப்பட்ட அமைச்சகங்கள் மற்றும் துறைகளுக்கு இது உதவும்.
நிகழ்ச்சியில் பேசிய டாக்டர். ஜிதேந்திர சிங், அரசு, பொதுமக்களின் நம்பிக்கையைப் பெற்றிருப்பதாலும் அவர்களின் குறைகளுக்கு உடனுக்குடன் தீர்வு காணப்படுவதாலும் அரசுக்கு வரும் குறைபாடுகளின் எண்ணிக்கை பல மடங்காக அதிகரித்துள்ளது என்று கூறினார்.
இந்த நிகழ்ச்சியில் நடைமுறைச் சீர்திருத்தங்கள் மற்றும் பொதுமக்களின் குறைகளைக் கண்காணிப்பது தொடர்பான திட்டக் கண்காணிப்பு அறிக்கை, குறைகள் பற்றிய தகவல் ஆய்வு அறிக்கை போன்ற அறிக்கைகளை அமைச்சர் வெளியிட்டார்.
உணவுப் பதப்படுத்துதல் தொழிற்சாலைகள் அமைச்சகம்
கர்மயோகி இயக்கத்தின் கீழ், தஞ்சாவூர் நிஃப்டெம் தயாரித்த பயிற்சி தொகுப்புகள் வெளியீடு
உணவுப் பதப்படுத்தும் தொழில்கள் அமைச்சகத்தின் திறன் மேம்பாட்டுத் திட்டத்தின் தொலைநோக்கு ஆவணத்தை கர்மயோகி இயக்கத்தின் கீழ் மத்திய உணவுப் பதப்படுத்தும் தொழில்கள் அமைச்சர் திரு பசுபதி குமார் பரஸ் இன்று வெளியிட்டார்.
இந்நிகழ்வின் போது தஞ்சாவூர் மற்றும் சோன்பட்டில் உள்ள தேசிய உணவு தொழில்நுட்ப தொழில்முனைதல் மற்றும் நிர்வாக நிறுவனங்களால்  உருவாக்கப்பட்ட திறன் மேம்பாட்டுக்கான பல்வேறு பயிற்சி தொகுப்புகளும் வெளியிடப்பட்டன.
உணவுப் பதப்படுத்தும் தொழில்கள் அமைச்சகத்தின் திறன் மேம்பாட்டுத் திட்டத்தின் தொலைநோக்கு ஆவணம் திறன் மேம்பாட்டு ஆணையத்தின் ஆதரவுடன் உருவாக்கப்பட்டுள்ளது. கர்மயோகி இயக்கத்தின் கீழ் திறன் மேம்பாட்டுத் திட்டத்தை உருவாக்கி செயல்படுத்துவதில் உணவு பதப்படுத்தும் தொழில்துகள் அமைச்சகம் முன்னிலை வகிக்கிறது.
உணவுப் பதப்படுத்தும் துறை தொடர்பான களப் பகுதிகளில் பயிற்சி அளிப்பதன் மூலம் மிகவும் ஆக்கப்பூர்வமான, செயலூக்கமுள்ள, பணி நேர்த்தி மிக்க, தொழில்நுட்பம் சார்ந்த, திறமையான, பொறுப்புணர்வுடன் கூடிய மற்றும் குடிமக்களை மையமாகக் கொண்ட வையில் செயல்படும் வகையில் பணியாளர்களை மேம்படுத்துவது அமைச்சகத்தின் திறன் மேம்பாட்டுத் திட்டத்தின் நோக்கமாகும். ஏறக்குறைய 150 ஊழியர்களுக்கு பயிற்சி அளிக்கப்படும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1793268
எரிசக்தி அமைச்சகம்
எரிசக்தித் துறைக்கான புதிய தொழில்நுட்பங்களை உள்நாட்டில் தயாரிப்பதற்காக மேம்படுத்தப்பட்ட மற்றும் உயர் சிறப்பு ஆராய்ச்சிக்கான இயக்கம் அறிமுகம்
எரிசக்தி துறையில் பயன்படுத்தப்படும் வளர்ந்து வரும் தொழில்நுட்பங்களை விரைவாகக் கண்டறிந்து, அவற்றை இந்தியாவிலும், வெளிநாடுகளிலும் பயன்படுத்துவதற்காக அதிக எண்ணிக்கையில் உள்நாட்டிலேயே உருவாக்குவதற்காக மத்திய எரிசக்தி அமைச்சகமும், மத்திய புதிய மற்றும் புதுப்பிக்கத்தக்க எரிசக்தி அமைச்சகமும் இணைந்து தேசிய இயக்கம் ஒன்றை அறிமுகப்படுத்துகின்றன. “மேம்படுத்தப்பட்ட மற்றும் உயர் சிறப்பு ஆராய்ச்சிக்கான இயக்கம்” என்று பெயரிடப்பட்டுள்ள இந்த தேசிய இயக்கம், உள்நாட்டு ஆராய்ச்சி மற்றும் மேம்பாட்டை வலுப்படுத்தி, எரிசக்தித் துறையில் வளர்ந்து வரும் மற்றும் சமீபத்திய தொழில்நுட்பங்களை செயல்முறைபடுத்துவதை நோக்கமாகக் கொண்டுள்ளது. புதிய தொழில்நுட்பங்களைக் கண்டறிந்து, அவற்றை அமல்படுத்துவதன் வாயிலாக எதிர்கால பொருளாதார வளர்ச்சிக்கான ஆதார எரிபொருளாக அதை மாற்றி, அதன் வாயிலாக உலகின் உற்பத்தி முனையமாக இந்தியாவை மாற்ற இலக்கு நிர்ணயிக்கப்பட்டுள்ளது.
இரு அமைச்சகங்கள் மற்றும் அவற்றின் கீழ் இயங்கும் மத்திய பொதுத்துறை நிறுவனங்களின் நிதி உதவியோடு இந்த இயக்கம் செயல்படுத்தப்படும். கூடுதல் நிதி தேவைப்பட்டால், இந்திய அரசின் நிதிநிலை ஆதாரங்களில் இருந்து திரட்டப்படும். 2023-24 முதல் 2027-28 வரையிலான 5 ஆண்டுகளுக்கு முதற்கட்டமாக இந்த இயக்கத்தை அமல்படுத்த திட்டமிடப்பட்டுள்ளது.
இந்த இயக்கம் குறித்து கருத்து தெரிவித்த மத்திய எரிசக்தி மற்றும் புதிய மற்றும் புதுப்பிக்கத்தக்க எரிசக்தித் துறை அமைச்சர் திரு ஆர்.கே. சிங், நிகர பூஜ்ஜியம் வெளியீடுகளை அடையவும், மேக் இன் இந்தியா மற்றும் ஸ்டார்ட் அப் இந்தியா போன்ற முன்முயற்சிகளை ஊக்குவிக்கவும் இந்த இயக்கம் உந்துசக்தியாக செயல்படும் என்று தெரிவித்தார். ஐக்கிய நாடுகளின் நிலையான வளர்ச்சி இலக்குகளை அடைவதிலும் இந்த முன்முயற்சி முக்கிய பங்காற்றும், என்றார் அவர்.
எரிசக்தித் துறையில் புத்தகம் மற்றும் ஆராய்ச்சி மொழிபெயர்ப்புக்கான சூழலியலை உருவாக்குவதற்காக ‘மேம்படுத்தப்பட்ட மற்றும் உயர் சிறப்பு ஆராய்ச்சிக்கான இயக்கம்’ தொழில்துறை, கல்வியாளர்கள் மற்றும் அரசின் ஒருங்கிணைப்போடு செயல்படுத்தப்படும் என்று எரிசக்தித் துறைச் செயலாளர் திரு அலோக் குமார் கூறினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1930368
நிதி அமைச்சகம்
தேசிய உள்கட்டமைப்பு நிலவரம் குறித்து மத்திய நிதியமைச்சர் திருமதி நிர்மலா சீதாராமன் ஆய்வு
தேசிய உள் கட்டமைப்பு பணிகளை அமல்படுத்துவதில் ஏற்பட்டுள்ள முன்னேற்றங்கள் குறித்து மத்திய நீர்வளத்துறை, நதி மேம்பாடு, கங்கை புதுப்பிப்பு மற்றும் சுகாதாரத்துறை செயலாளர்களுடன், மத்திய நிதியமைச்சர் திருமதி நிர்மலா சீதாராமன் இன்று ஆய்வு நடத்தினார்.
தேசிய உள்கட்டமைப்பு திட்டங்களில் ஏற்பட்டுள்ள முன்னேற்றம், இதுவரை ஏற்பட்ட செலவு, திட்டம் அமல்படுத்துவதை விரைவுபடுத்த வேண்டிய நடவடிக்கைகள் குறித்து ஆலோசிப்பதற்காக இந்தக் கூட்டம் நடத்தப்பட்டது. தேசிய உள்கட்டமைப்புத் திட்டங்களைக் கண்காணிக்கவும், விரைவுபடுத்தவும், பல துறைகளுடன் மத்திய நிதியமைச்சர் மேற் கொள்ளும் இரண்டாவது ஆய்வு கூட்டம் இது.
கொவிட் தொற்று காலத்திலும், தேசிய உள்கட்டமைப்புத் திட்டங்களில் நல்ல முன்னேற்றம் ஏற்பட்டுள்ளதாக இந்தக் கூட்டத்தில் தெரிவிக்கப்பட்டது. 6,835 திட்டங்களுடன் தொடங்கப்பட்ட, தேசிய உள் கட்டமைப்புத் திட்டம் தற்போது 7,300 திட்டங்களுக்கு மேல் விரிவுபடுத்தப்பட்டுள்ளது. இந்தத் திட்டங்களை அமல்படுத்துவதில் பல துறைகள் முன்னேற்றம் அடைந்துள்ளன.
இந்தக் கூட்டத்தில் பேசிய மத்திய அமைச்சர் திருமதி நிர்மலா சீதாராமன், மக்களுக்கு உலகத் தரம் வாய்ந்த உள்கட்டமைப்பு வசதிகளை வழங்குவதுதான் தேசிய உள்கட்டமைப்புத் திட்டத்தின் நோக்கம் எனவும், இத்திட்டத்துக்கான செலவினங்களை தீவிரமாக அமல்படுத்தும்படியும், தீர்க்கப்படாத பிரச்னைகளை மாநில அரசுகளுடன் ஒருங்கிணைந்து செயல்பட்டு விரைவாகத் தீர்க்க வேண்டும் என்றும் கூறினார்.
மத்திய சுகாதார அமைச்சகத்தின் கீழ் 24 திட்டங்கள் ரூ.80,915 கோடி மதிப்பிலும், நீர்வளத்துறை அமைச்சகம் சார்பில் 10 பெரிய திட்டங்கள் ரூ.2,79,604 கோடி மதிப்பிலும் மேற்கொள்ளப்படுகின்றன. ஆராய்ச்சி, மேம்பாடு, திட்டங்களை அமல்படுத்துவதில் தடையாக இருக்கும் விஷயங்கள் குறித்தும் இந்தக் கூட்டத்தில் ஆலோசிக்கப்பட்டது.
மேலும் விவரங்களுக்கு: https://pib.gov.in/PressReleasePage.aspx?PRID=1686565
------
(
அறிவியல் மற்றும் தொழில்நுட்பத்துறை
உயிரி தொழில்நுட்பத்துறை ஆதரவுடன் நடைபெறும் மறுசீரமைப்பு பிசிஜி தடுப்பூசி விபிஎம்1002 சோதனைக்கு சுமார் 6000 சுகாதாரப் பணியாளர்கள் மற்றும் அதிக தொற்று பாதிப்பு அபாயம் உள்ளவர்கள் பதிவு நிறைவடைந்தது.
உயிரி தொழில்நுட்பத்துறையின் தேசிய பயோபார்மா திட்டத்தின் கீழ், தனியார் நிறுவனமான சீரம் இன்ஸ்டிடியூட் இந்தியா சார்பில் , விபிஎம் 1002 மறுசீரமைப்பு பிசிஜி தடுப்பூசியின் பிளேஸ்போ -கட்டுப்பாட்டு மருத்துவரீதியிலான பரிசோதனையின் மூன்றாவது கட்டம் மேற்கொள்ளப்பட்டது. முதிர்ந்த வயதுடையவர்கள் அல்லது பல்வேறு நோய்களால் தாக்குண்டவர்கள், சுகாதாரப் பணியாளர்கள் ஆகிய கோவிட்-19 தொற்றால் அதிகம் பாதிக்கப்படக்கூடிய அபாயம் உள்ளவர்களுக்கு தொற்று பாதிப்பைக் குறைக்கும் திறன் விபிஎம்1002 தடுப்பூசிக்கு உள்ளதா என்பதை மதிப்பிடுவதை நோக்கமாகக் கொண்டு இந்த சோதனை மேற்கொள்ளப்படுகிறது.
பிசிஜி தடுப்பூசி வழக்கமாக புதிதாகப் பிறந்த குழந்தைகளுக்கு, நுரையீரலைத் தாக்கும் பாக்டீரியாவால் ஏற்படும் காசநோயைத் தடுக்கும் தேசிய குழந்தைப்பருவ நோய் எதிர்ப்புத் திறனூட்டல் திட்டத்தின் ஒரு பகுதியாக வழங்கப்படுகிறது. பரம்பரை விளைவுகளுக்கு பயனுள்ளதாகவும், தொற்று தடுப்பு மற்றும் நோய் எதிர்ப்பு பண்புகளைக் கொண்டதாகவும் இது உள்ளது என நிரூபணமாகியுள்ளது. இது தொற்று நோய்களுக்கு எதிராகவும், நோய் எதிர்ப்பு சக்தியை ஏற்படுத்தக்கூடியதாகவும் உள்ளது. இந்த பிசிஜி தடுப்பூசிக்கு தொற்றை எதிர்த்து முறியடிக்கும் நோய் எதிர்ப்பு சக்தியை ஊக்குவிக்கும் திறன் உள்ளதா என்பதை உறுதிப்படுத்துவதற்கான மருத்துவ சோதனைக்கு, சுகாதாரப் பணியாளர்கள், கோவிட் நோயாளாகளிகளுடன் நெருங்கிய தொடர்பு வைத்திருந்தவர்கள் உள்ளிட்ட சுமார் 6000 பேர் பதிவு செய்துள்ளனர்.
உயிரிதொழில்நுட்ப தொழில் ஆராய்ச்சி உதவி கவுன்சில் BIRAC தலைவரும், உயிரிதொழில்நுட்பத்துறை செயலருமான டாக்டர் ரேணு ஸ்வரூப் இதுபற்றிk கூறியபோது, “பிசிஜி தடுப்பூசி என்பது நிரூபிக்கப்பட்ட தளமாகும். காசநோயைத் தவிர மற்ற நோய்களுக்கு இது எந்தவிதமான விளைவுகளை ஏற்படுத்துகிறது என்பதைக் கண்டறிவதற்கான நடைமுறை அணுகுமுறை பயன்பாடு இதுவாகும். 2020 மே மாதம் சோதனை தொடங்கியது. நாடு முழுவதும் சுமார் 40 மருத்துவமனைகளில் 6000 பேருக்கு பதிவு முடிந்துள்ளது. நோயைத் தடுக்கும் முயற்சியில் இது ஒரு முக்கிய மைல் கல்லாகும். இந்த முக்கியமான சோதனையின் முடிவுகளை நாங்கள் எதிர்நோக்கியுள்ளோம்’’ என்று கூறினார்.
(மேலும் தகவல்களுக்கு DBT/BIRAC பிரிவை
@DBTIndia @BIRAC_2012• www.dbtindia.gov.in www.birac.nic.in
என்பதில் தொடர்பு கொள்ளவும்)
பாதுகாப்பு அமைச்சகம்
அரசு சாரா தொண்டு நிறுவனங்கள்/தனியார் பள்ளிகள்/ அரசு பள்ளிகளோடு இணைந்து 100 புதிய சைனிக் பள்ளிகள் தொடங்குவதற்கான அறிவிப்பு மத்திய பட்ஜெட்டில் வெளியிடப்பட்டுள்ளது
அரசு சாரா தொண்டு நிறுவனங்கள்/தனியார் பள்ளிகள்/ அரசு பள்ளிகள் உள்ளிட்டவற்றோடு இணைந்து 100 புதிய சைனிக் பள்ளிகளை நாட்டின் பல்வேறு பகுதிகளில் தொடங்குவதற்கான அறிவிப்பு 2020-21 மத்திய பட்ஜெட்டில் செய்யப்பட்டுள்ளது
2021 பிப்ரவரி 1 அன்று நிதிநிலை அறிக்கையை நாடாளுமன்றத்தில் நிதி அமைச்சர் திருமதி நிர்மலா சீதாராமன் தாக்கல் செய்தார். விருப்பம் உள்ள அரசு / தனியார் பள்ளிகள் / அரசு சாரா தொண்டு நிறுவனங்கள் ஆகியவற்றோடு இணைந்து சைனிக் பள்ளிகளின்
கோட்பாடுகள், மதிப்பு முறைகள் மற்றும் தேசிய பெருமையோடு இணைந்த சிபிஎஸ்சி பிளஸ் வகையை சேர்ந்த பள்ளிக் கல்வி வாய்ப்புகளை வழங்குவதே இதன் நோக்கமாகும்.
சைனிக் பள்ளிகளின் பாடத்திட்டத்தை சார்ந்து இயங்க உள்ள ஏற்கனவே இருக்கும் அல்லது புதிதாக தொடங்கப்படும் பள்ளிகளை இணைத்துக் கொள்ள இந்த திட்டம் வழிவகுக்கிறது.
தற்போது நாடு முழுவதும் 33 சைனிக் பள்ளிகள் இயங்குகின்றன. 2021-22 கல்வியாண்டில் இருந்து, அனைத்து சைனிக் பள்ளிகளிலும் ஆறாம் வகுப்பில் மாணவிகளும் சேர்த்துக் கொள்ளப்படுவர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:https://pib.gov.in/PressReleasePage.aspx?PRID=1694427
தொழிலாளர் மற்றும் வேலைவாய்ப்பு அமைச்சகம்
ஓய்வூதிய வாரத்தை திரு.சந்தோஷ் கங்வார் தொடங்கி வைத்தார்
பிரதமரின் முறைசாரா தொழிலாளர்கள் மற்றும் முதியோர் நல நிதித் திட்டம், வர்த்தகர்கள் மற்றும் சுயதொழில் செய்வோருக்கான தேசிய ஓய்வூதியத் திட்டம் ஆகியவற்றில் உறுப்பினர்களை சேர்க்கும் இயக்கத்திற்காக நவம்பர் 30, 2019-லிருந்து டிசம்பர் 6, 2019 வரை ஓய்வூதிய வாரம் கொண்டாட மத்திய தொழிலாளர் நல அமைச்சகம் முடிவு செய்துள்ளது. 2020 மார்ச் மாதத்திற்குள் பிரதமரின் முறைசாரா தொழிலாளர்கள் மற்றும் முதியோர் நல நிதி திட்டத்தில் 1 கோடி பேரையும், வர்த்தகர்கள் மற்றும் சுயதொழில் செய்வோருக்கான தேசிய ஓய்வூதியத் திட்டத்தில் 80 லட்சம் பேரையும் இணைக்கும் நோக்கம் கொண்ட ஓய்வூதிய வாரத்தைத் தொழிலாளர் நலன் மற்றும் வேலைவாய்ப்புத் துறை இணையமைச்சர்  திரு.சந்தோஷ் கங்வார் இன்று தொடங்கி வைத்தார்.
தொடக்க நிகழ்ச்சியில் பேசிய அமைச்சர், ஓய்வூதிய வாரத்தில் 10 கோடி ஆயுஷ்மான் பயனாளிகள், 11 கோடி மகாத்மா காந்தி ஊரக வேலை உறுதித் திட்டப் பணியாளர்கள், 4-5 கோடி கட்டுமானத் தொழிலாளர்கள், 2-5 கோடி சுயஉதவிக் குழு உறுப்பினர்கள், 40 லட்சம் அங்கன்வாடி பணியாளர்கள், 10 லட்சம் ஆஷா பணியாளர்கள் ஆகியோரிடையே இந்த ஓய்வூதியத் திட்டங்களின் பயன்கள் குறித்து விழிப்புணர்வை ஏற்படுத்த முடியும் என்று நம்பிக்கை தெரிவித்தார்.
இந்தத் திட்டத்தில் இணைய ஆதார் அட்டை மற்றும் சேமிப்பு வங்கி / ஜன்தன் கணக்கு மட்டும் இருந்தால் போதுமானது என்று அமைச்சர் கூறினார். இந்தத் திட்டத்தில் சேர 2 அல்லது 3 நிமிட நேரம் போதுமானது என்று அவர் குறிப்பிட்டார். பயனாளியின் வயதைப் பொறுத்து மாதாந்திர பங்களிப்பு ரூ.55-லிருந்து ரூ.200 வரை இருக்கும் என்றும் அவர் கூறினார்.
30 வயதுள்ள ஒருவர் இந்தத் திட்டத்தில் சேர்ந்தால் அவரது மாதாந்திர பங்களிப்பு ரூ.100 ஆக இருக்கும். இதன்படி ஆண்டுக்கு அவர் ரூ.1200 செலுத்துவார். அவருக்கு 60 வயது நிறையும் வரை அவர் செலுத்த வேண்டிய தொகை ரூ.36,000. ஆனால் அவர் 60 வயது நிறைந்த பின் ஓய்வூதியமாக ஓராண்டிலேயே ரூ.36,000 பெற்று விடுவார் என்ற விவரத்தையும் அமைச்சர் தெரிவித்தார்.
ஓய்வூதியம் பெறுபவர் இறக்க நேரிட்டால் அவரது மனைவிக்கு 50 சதவீதம் அதாவது ரூ.1500 ஓய்வூதியமாக வழங்கப்படும் என்றும் அவர் கூறினார்.
பிரதமர் அலுவலகம்
பிருந்தாவனத்தில் உள்ள குழந்தைகளுக்கு நாளை 300-வது கோடி அன்னதானத்தை பிரதமர் வழங்குவார்
உத்தரப்பிரதேச மாநிலத்தில் உள்ள பிருந்தாவனத்திற்கு நாளை  பிரதமர் திரு. நரேந்திர மோடி பயணம் மேற்கொள்ளவுள்ளார்.
பிருந்தாவனம் சந்திரோதயா மந்திரில் உள்ள அட்சயப் பாத்திர அமைப்பின் 300-ஆவது கோடி அன்னதானத்தைக் குறிக்கும் பெயர்ப்பலகையை அவர் திறந்துவைக்கிறார்.
பள்ளிகளில் உள்ள சமவாய்ப்பற்ற குழந்தைகளுக்கு பிரதமர் 300-ஆவது கோடி அன்னதானத்தை பரிமாறுவார். பின்னர் இந்நிகழ்ச்சியில் அவர் உரையாற்றுவார்.
இஸ்கான் அமைப்பின் ஆச்சாரியா ஸ்ரீலா பிரபுபத்-தின் சிலைக்கு பிரதமர் திரு மோடி மலரஞ்சலி செலுத்துவார்.
இந்த அமைப்பின் 300-ஆவது கோடி அன்னதானத்தை குறிக்கும் வகையில் இந்நிகழ்ச்சி ஏற்பாடு செய்யப்பட்டுள்ளது.
பின்னணி
மதிய உணவுத் திட்டத்தை செயல்படுத்தும் பங்குதாரராக அட்சயப் பாத்திரம் விளங்குகிறது.
தனது 19 ஆண்டு பயணத்தில், 12 மாநிலங்களில் 14,702 பள்ளிகளில் உள்ள 1.76 மில்லியன் குழந்தைகளுக்கு அட்சயப் பாத்திர அமைப்பு மதிய உணவை வழங்கியுள்ளது. 2016-ல் அப்போதைய குடியரசுத் தலைவர் திரு. பிரணாப் முகர்ஜி முன்னிலையில் அட்சயப் பாத்திரம் அமைப்பு தனது 200-வது கோடி அன்னதானத்தை வழங்கியது.
இந்த அமைப்பு மத்திய மனிதவள மேம்பாட்டு அமைச்சகத்துடனும், மாநில அரசுகளுடனும் இணைந்து, தரமான, தூய்மையான மற்றும் ஊட்டச்சத்து மிக்க உணவை பல கோடி குழந்தைகளுக்கு வழங்கி வருகிறது.
உலகளவில் மதிய உணவு திட்டம் பிரபலமாக உள்ளது. பள்ளிகளில் குழந்தைகள் சேர்க்கை, வருகை மற்றும் பள்ளிக்கல்வியைத் தொடர்வதை உறுதி செய்யும் வகையில் இத்திட்டம் அமைந்துள்ளது. 6 முதல் 14 வயதுள்ள குழந்தைகளின் ஆரோக்கியத்தை மேம்படுத்துவதையும் இது உறுதி செய்கிறது.
புதுதில்லியில் அக்டோபர் 24, 2018 அன்று, ‘Self4Society’ செயலியின் துவக்க விழாவின் போது பிரதமர் அட்சயப் பாத்திரம் அமைப்பு பற்றி குறிப்பிட்டிருந்தார். சமூக ஸ்டார்டப் அமைப்பாக தொடங்கப்பட்ட அட்சயப் பாத்திரம், பள்ளிக் குழந்தைகளுக்கு உணவு வழங்கும் இயக்கமாக மாறியுள்ளது என்று பிரதமர் கூறினார்.
நிதி அமைச்சகம்
இந்தியாவில் “கோவிட் 19” தொற்றிலிருந்து ஏழைகளைப் பாதுகாக்க உலக வங்கி ரூ. 7,588 கோடி
இந்தியாவில் “கோவிட் 19” தொற்றின் பாதிப்பிலிருந்து ஏழை மக்களைக் காப்பாற்றுவதற்காக உலக வங்கி மொத்தம் ரூ. 7,588 கோடி  அளிக்கிறது. இதில் “கோவிட் 19” தொற்றிலிருந்து காக்கும் சமூகப் பாதுகாப்புத் திட்டத்தை முடுக்கி விடுவதற்காக ரூ. 5690.78 கோடி  பெறுவதற்கான ஒப்பந்தத்தில் இந்திய அரசும் உலக வங்கியும் இன்று  கையெழுத்திட்டன. இது ஏழைகள் மற்றும் எளிதில் பாதிக்கப்படக் கூடிய குடும்பங்களுக்கு உதவுவதற்காக இந்தியா மேற்கொள்ளும் நடவடிக்கைகளுக்கு துணைபுரியும்.
இதன் மூலம், “கோவிட் 19” தொற்று பாதிப்பிலிருந்து இந்தியா மீள்வதற்காக உலக வங்கி மொத்தம் ரூ. 15,176 கோடி  அளிக்க உறுதி பூண்டுள்ளது.
இந்தியாவின் சுகாதாரத் துறைக்கு உடனடி உதவிக்காக ரூ. 7,588 கோடி  அளிப்பதாக கடந்த மாதம் அறிவிக்கப்பட்டது.
புதிதாக அளிக்கப்படும் உதவி இரு கட்டங்களாக வழங்கப்படும். 2020ம் ஆண்டு நிதியாண்டில் உடனடியாக ரூ. 5690.78 கோடி  அளிக்கப்படுகிறது. அடுத்து, இரண்டாவது கட்டமாக ரூ. 1,897.22 கோடி  2021ம் நிதியாண்டில் வழங்கப்படும்.
இந்த உடன்பாட்டில் இந்திய நிதியமைச்சகத்தின் பொருளாதார விவாகரத் துறை கூடுதல் செயலர் திரு. சமீர் குமார் கரே, உலக வங்கி தரப்பில் இந்திய இயக்குநர் திரு. ஜுனைட் அகமது ஆகியோர் கையெழுத்திட்டனர்.
திரு. கரே பேசுகையில், “தற்போது ஏற்பட்டுள்ள நெருக்கடியிலும் அடுத்து எதிர்பார்க்கப்படும் நெருக்கடியிலும் பாதிப்புக்கு உள்ளாகும் நிலையில் உள்ள குடும்பங்களைப் பாதுகாக்க வலுவான மற்றும் எளிய சமூகப் பாதுகாப்பு அமைப்பை முன்னெடுத்துச் செல்ல வேண்டிய தருணம் இது. இத்திட்டம் பாதிக்கப்படக் கூடிய பிரிவினனர் சமூக பலன்களை எளிதில் பெறுவதற்கு உதவுவதன் மூலம் இந்திய சமூகப் பாதுகாப்பு முறை முழுமைக்கும் இந்தியாவின் சமூகப் பாதுகாப்பு முறையை வலுப்படுத்தும்” என்றார்.
இத்திட்டத்தின் கீழ் பிரதம மந்திரி ஏழைகள் நலத் திட்டத்தின் மூலம் நாடு முழுவதும் நலத் திட்டங்கள் முதல் கட்டத்தில் செயல்படுத்தப்படும்.
இரண்டாவது கட்டத்தில், சமூகப் பாதுகாப்பு திட்டம் வலுப்படுத்தப்படும். அதன் மூலம் உள்ளூர்த் தேவைகளுக்கு ஏற்ப பணம், பண்டங்களாக பலன்கள் அளிப்பது மாநில அரசுகள் மூலமும் சிறிய சமூக பாதுகாப்பு விநியோக அமைப்புகள் மூலமும் சமூக பாதுகாப்பு மேலும் விரிவாக்கப்படும்.
உலக வங்கி வழங்க முதல் கட்டமாக அறிவித்துள்ள ரூ. 5690.78 கோடி  முதல் நிதியாண்டில் பயன்படுத்தப்படும். அதில் உலக வங்கியின் துணை நிதியுதவிப் பிரிவான பன்னாட்டு மேம்பாட்டு சங்கம்  மூலம் ரூ. 4173.24 கோடி , மறு கட்டமைப்பு மற்றும் மேம்பாட்டுக்கான சர்வதேச வங்கி மூலம் ரூ.1517.54 கோடி  வழங்கப்படும். இதற்கான முதிர்வு காலம் 18 ஆண்டு, 5 மாதங்கள் ஆகும். அது தவிர 5 ஆண்டு சலுகை காலமும் அளிக்கப்படும்.
இரண்டாம் கட்டத்தில் அளிக்கப்படும் ரூ. 1,897.22 கோடி  2020, ஜூன் 30ம் தேதி கிடைக்கும். அது மறு கட்டமைப்பு மற்றும் மேம்பாட்டுக்கான சர்வதேச வங்கி விதிகளுக்கு உட்பட்டதாக இருக்கும். இத்திட்டம் நிதியமைச்சகத்தால் செயல்படுத்தப்படும்.
இவ்வாறு நிதியமைச்சகத்தின் பொருளாதார விவாகரத் துறை கூடுதல் செயலர் திரு. சமீர் குமார் கரே கூறினார்.
----------------
(Visitor Counter : 177